Nog 'n slag vir Henri van Breda | Maroela Media
Nog 'n slag vir Henri van Breda
Henri van Breda. Foto: AP Photo/Nasief Manie
Die veroordeelde moordenaar Henri Van Breda (23) se aansoek om verlof tot appèl teen sy skuldigbevinding en vonnis is Maandag in die hooggeregshof in Kaapstad geweier.
Regter Siraj Desai, wat die verhoor behartig het, het beslis die verdediging kon geen oortuigende redes aanvoer hoekom Van Breda toegelaat moet word om teen sy skuldigbevinding en vonnis te appelleer nie. Die aansoek is daarna van die hand gewys.
Van Breda is in Mei skuldig bevind aan die moord op sy ouers en broer in Januarie 2015. Die 23-jarige is ook skuldig bevind aan 'n aanklag van poging tot moord op sy suster, Marli, toe 16 jaar oud, wat sedertdien aan geheueverlies ly en dus nie tydens Van Breda se verhoor kon getuig nie.
Van Breda is ook skuldig bevind aan dwarsboming van die gereg nadat hy met die misdaadtoneel gepeuter en vir die polisie vals inligting gegee het.
Hy is in Junie drie lewenslange vonnisse opgelê vir die moord op sy ouers en broer.
Die aanval in die vroeë oggendure van 27 Januarie 2015 in die gesin se huis op die luukse De Zalze-veiligheidslandgoed buite Stellenbosch het destyds skokgolwe deur die land gestuur. Van Breda beweer een, of moontlik twee indringers het sy gesin vermoor.
Piet Botha, Van Breda se regsverteenwoordiger, het verlede week aangevoer Van Breda moet toegelaat word om teen sy skuldigbevinding en vonnis te appelleer aangesien die saak teen hom "op omstandigheidsgetuienis gegrond was".
Van Breda se regspan het ná die uitspraak gesê hulle sal nou die appèlhof direk nader. Die verdediging het 15 dae kans om hul aansoek by die hof in te dien.
Henri van Breda In die nuus
Well done! Hy moet boet vir sy gruweldade. Jammer dit word gelyktydig uitgevoer
Hy het dit uitgedeel so hy moet maar vat wat sy kant toe kom!
baie goeie besluit. Hy verdien elke vonnis en elke straf wat hom op gele kan word.
Nee wat boetie dis tyd dat jy n les geleer word. Sit jou vonnis wat jy verdien!!!! Tnx Judge Desai
@Nico Uys, die saak het niks te doen met dit nie. Dan kan mens met letterlik alles so redeneer, wat glad nie sin maak nie.